b'\n_START_ARTICLE_\nTalisman (igra na deski)\n_START_PARAGRAPH_\nTalisman je igra na deski s fantazijskim motivom za dva do \xc5\xa1est igralcev, ki je prvi\xc4\x8d iz\xc5\xa1la leta 1983 v zalo\xc5\xbebi britanskega podjetja Games Workshop. Njena mehanika je v osnovi preprosta, temelji na metanju kock in premikanju igralnih figuric po razmejenih poljih na igralni povr\xc5\xa1ini (podobno kot pri igrah \xc4\x8clovek, ne jezi se ali Monopoli), pri \xc4\x8demer se na vsakem polju, na katerem kon\xc4\x8da figurica, zgodi naklju\xc4\x8den dogodek. Cilj igre je priti do sredine deske, kjer se nahaja bajeslovna krona poveljevanja (Crown of Command) in z njo premagati ostale igralce._NEWLINE_Igro je oblikoval Robert Harris kot nezahtevno alternativo fantazijskim igram igranja vlog tipa Dungeons & Dragons, ki zahtevajo ogromno predpriprav in zavzetosti igralcev. Izkazala se je za prodajni uspeh, zato je iz\xc5\xa1lo ve\xc4\x8d raz\xc5\xa1iritev in tri ponovne izdaje; za zadnjo (2007) je Games Workshop prodal pravice podjetju Fantasy Flight Games, ki zdaj izdaja nove raz\xc5\xa1iritve.\n_START_SECTION_\nPredelave v videoigre\n_START_PARAGRAPH_\nPrva predelava Talismana v videoigro je iz\xc5\xa1la \xc5\xbee leta 1985 za ra\xc4\x8dunalnik ZX Spectrum, igro je razvila skupina SLUG programming co-operative za Games Workshop._NEWLINE_Ob izidu \xc4\x8detrte izdaje leta 2007 so predstavniki podjetja Capcom oznanili, da po licenci Games Workshop razvijajo novo predelavo za sodobne ra\xc4\x8dunalni\xc5\xa1ke sisteme, a so razvoj po enem letu prekinili, saj so bili mnenja, da zaradi po\xc4\x8dasne dinamike ne bo uspe\xc5\xa1na. Licenco je zatem prevzelo podjetje Nomad Games in konec leta 2012 izdalo okrnjeno razli\xc4\x8dico Talisman: Prologue za enega igralca (tudi brez ra\xc4\x8dunalni\xc5\xa1kih nasprotnikov) ter leto kasneje \xc5\xa1e polnej\xc5\xa1o razli\xc4\x8dico z ra\xc4\x8dunalni\xc5\xa1kimi nasprotniki in mo\xc5\xbenostjo ve\xc4\x8digralstva prek lokalne omre\xc5\xbene povezave.'